钦定古今图书集成/明伦汇编/氏族典/第273卷 > 王伯胜
## 钦定古今图书集成/明伦汇编/氏族典/第273卷 > 王伯胜

按《元史王伯胜传》：“伯胜，霸州文安人。兄伯顺，给事内
廷，为世祖所亲幸，因以伯胜入见，命使宿卫。时伯胜
年十一，广颡巨鼻，状貌屹然，帝顾谓伯顺曰：‘此儿当
胜卿，可名伯胜’。至元二十五年，从征乃颜，以功授朝
列大夫、拱卫直都指挥使。成宗即位，进通议大夫。九
年，以侍成宗疾，忤安西王，出为大宁路总管，伯顺亦”
出为梁王傅。武宗即位，召拜通奉大夫、也可札鲁花
赤、刑部尚书。至大二年，加右丞。明年，进银青荣禄大
夫、大都留守。仁宗立，正百官品秩，降授资德大夫，寻
复陞荣禄大夫，拜辽阳等处行中书省平章政事。延
祐二年，召为大都留守。三年，特授银青荣禄大夫。至
治二年，授武卫亲军都指挥使。泰定三年冬，以疾卒，
谥忠敏。长子恪，初名安童，累官至兵部尚书，南台治
书侍御史，佥宣徽院事。次马儿，以宣武将军袭武卫
亲军都指挥使。孙善果，袭。伯顺，官至大司徒。